SPOROČILO KOMISIJE

Ocena ukrepov, ki jih je sprejelo ZDRUŽENO KRALJESTVO

kot odgovor na priporočilo Sveta z dne 19. junija 2015 z namenom, da odpravi čezmerni primanjkljaj sektorja država

1.Uvod

Svet je 19. junija 2015 izdal priporočilo Združenemu kraljestvu na podlagi člena 126(7) Pogodbe z namenom, da Združeno kraljestvo do proračunskega leta 2016/2017 odpravi čezmerni primanjkljaj. Združenemu kraljestvu je priporočil, naj v proračunskem letu 2015/2016 doseže nominalni primanjkljaj v višini 4,1 % BDP, v letu 2016/2017 pa v višini 2,7 % BDP. Na podlagi makroekonomskih napovedi, na katerih temelji priporočilo Sveta, se je to zdelo skladno z izboljšanjem strukturnega salda v višini 0,5 % BDP v proračunskem letu 2015/2016 in v višini 1,1 % BDP v letu 2016/2017. Svet ni zahteval dodatnih ukrepov poleg tistih, ki so že vključeni v vse državne proračune Združenega kraljestva in jesenske napovedi do leta 2015, vključno s proračunom za leto 2015.

V skladu s členom 3(4a) Uredbe Sveta (ES) št. 1467/97 je Svet kot rok, do katerega mora Združeno kraljestvo podrobno poročati o ukrepih, sprejetih v zvezi z njegovo konsolidacijsko strategijo, določil 15. oktober 2015. Organi Združenega kraljestva so Komisiji v zastavljenem roku predložili poročilo o ukrepih, sprejetih za doseganje ciljev, ki jih je določil Svet.

Komisija je proučila proračunsko strategijo Združenega kraljestva na podlagi informacij iz poročila o sprejetih ukrepih in na podlagi napovedi gospodarskih gibanj britanskega Urada za proračunsko odgovornost (Office for Budget Responsibility), da bi ocenila, ali je Združeno kraljestvo ravnalo v skladu s priporočilom Sveta z dne 19. junija 2015.

2.Ukrepi, vključeni v poročilo o sprejetih ukrepih, in posodobljene proračunske projekcije

Poročilo o sprejetih ukrepih potrjuje proračunsko strategijo, začrtano v poletnem proračunu, katere namen je odprava čezmernega primanjkljaja do proračunskega leta 2016/2017, tj. do roka, ki ga je določil Svet. Poročilo ne vključuje nobenih novejših ukrepov od tistih iz proračuna nove vlade, ki je bil objavljen 8. julija. Vključuje pa pregled ukrepov, ki so v skladu s priporočilom Sveta z dne 19. junija 2015. Čeprav priporočilo ni zahtevalo dodatnih ukrepov za zmanjšanje čezmernega primanjkljaja pod 3 % BDP, so bili v proračunu napovedani nadaljnji ukrepi za odločnejše zmanjšanje primanjkljaja v proračunskem letu 2016/2017, in sicer s prihranki pri socialnem varstvu v višini 5 milijard GBP (0,25 % BDP) in zvišanjem neto davkov v višini 1 milijarde GBP (0,05 % BDP).

Izboljšanje primanjkljaja zaradi prihrankov pri socialnem varstvu v proračunskem letu 2016/2017 v veliki meri izvira iz znižanja dohodkovnega pragu, nad katerim se začnejo zmanjševati davčne ugodnosti za zaposlene in dodatki za delo v okviru nadomestila „Universal Credit“ (2,9 milijarde GBP), in iz zvišanja stopnje, po kateri se znižujejo davčne ugodnosti za zaposlene, na 48 % (1,5 milijarde GBP). Glavni novi davčni ukrep, predstavljen v proračunu, je zvišanje davka na zavarovalne premije s 6 % na 9,5 %. Ta začne veljati 1. novembra 2015, zato se deloma šteje k proračunskemu letu 2015/2016 (0,5 milijarde GBP), preostanek pa k letu 2016/2017 (1 milijarda GBP).

Na podlagi informacij iz poročila o sprejetih ukrepih je v napovedi Komisije iz jeseni 2015 predvideno, da se bo primanjkljaj sektorja država zmanjšal na 3,9 % BDP v proračunskem letu 2015/2016 in na 2,4 % BDP v letu 2016/2017, tj. pod vrednost ciljnih nominalnih primanjkljajev v višini 4,1 % BDP v letu 2015/2016 in v višini 2,7 % BDP v letu 2016/2017, ki sta določena v priporočilu Sveta.

Tveganja za proračunske obete za proračunski leti 2015/2016 in 2016/2017, kot so predvidena v napovedi Komisije iz jeseni 2015, se zdijo na splošno uravnotežena, razen nekaterih tveganj pri izvajanju. Čeprav niso pričakovana večja odstopanja od predvidenih odhodkov, je ekonomska uspešnost izpostavljena tako pozitivnim kot negativnim tveganjem. Po eni strani bi večje naložbe od predvidenih lahko pomenile višjo rast, po drugi strani pa bi močna valuta lahko omejila izvoz bolj, kot je pričakovano.

3.Ocena sprejetih ukrepov

Na podlagi informacij iz posredovanega poročila o sprejetih ukrepih je v jesenski napovedi Komisije predviden nominalni primanjkljaj v višini 3,9 % BDP v proračunskem letu 2015/2016 in v višini 2,4 % BDP v letu 2016/2017, kar je manj od ciljnih vrednosti, ki ju je določil Svet. Tudi za prilagoditev strukturnega salda se pričakuje, da bo v obeh letih presegla priporočila Sveta.

Izboljšanje strukturnega salda v skladu z napovedjo Komisije iz jeseni 2015 znaša 0,7 % BDP v proračunskem letu 2015/2016 in 1,3 % BDP v letu 2016/2017, kar je višje od priporočila Sveta (0,5 % BDP v letu 2015/2016 in 1,1 % BDP v letu 2016/2017).

Ker naj bi bili v proračunskih letih 2015/2016 in 2016/2017 cilji v zvezi z nominalnim primanjkljajem in prilagoditvijo strukturnega salda, ki jih je priporočil Svet, doseženi, natančna analiza fiskalnega napora ni potrebna. Na podlagi dogovorjene metodologije je skladnost tako s ciljnim nominalnim primanjkljajem kot tudi s tem povezanim izboljšanjem strukturnega salda zadostna za ugotovitev, da so bili sprejeti učinkoviti ukrepi v odgovor na priporočilo Sveta.

Tabela 1: Primerjava proračunskih projekcij

4.

Zaključki

Poročilo o sprejetih ukrepih, ki ga je 19. oktobra 2015 predložilo Združeno kraljestvo, potrjuje načrt vlade Združenega kraljestva za odpravo čezmernega primanjkljaja do proračunskega leta 2016/2017, tj. do roka, ki ga je določil Svet, in navaja podrobne informacije o ukrepih, na katerih temelji proračunska strategija. Za izpolnitev priporočil Sveta dodatni ukrepi niso bili nujni, vendar so bili v proračunu iz julija kljub temu napovedani in vključeni v poročilo o sprejetih ukrepih.